Menlo-Maskerfees 15/09 – AfriForum Teater
Menlo-drama bied met trots die Menlo-Maskerfees 2021 aan, waar talentvolle Parkies die geleentheid ontvang om op 'n professionele verhoog die kollig te betree. Die glimlagte en entoesiasme waarmee ons leerders, Menlo-kultuur op die verhoog verteenwoordig, getuig van die passie en liefde vir die uitvoerende kunste wat in hulle are bruis. Ons word bederf met 'n fees van toneel en dans. Die gordyn gaan lig en ons fokus op drie tonele wat hierdie jaar die lig gesien het. Menlo-toneel bars uit sy nate met tale deelnemers wat dramaties hulle talente kon uitleef in verskillende produksies wat aan 'n rekordgetal kompetisies deelgeneem het. By die ATKV verwerf hierdie akteurs verskeie prestasies wat ons op Parkie-bodem uiters dankbaar maak. Trots staan die Blou teater akteurs hul skoene vol.
Ons Blou teater vorm die tuiste van die kunste by Menlopark. Nie net drama en toneel word hier aangebied nie, maar ook dansklasse in drie verskillende genres. Tans spog ons met twee groepe dansers wat ook vanaand die verhoog met die akteurs en aktrises deel. Menlo-dansers verwerf verskeie silwer en goue medaljes op die jaarlikse Dance International kompetisie. Die individuele stukke is hartroerend. Wat 'n voorreg is dit nie om ons dansers se talent hier by die AfriForum teater ten toon te stel nie.